Postin mukaan koevastauksia sisältänyt paketti todennäköisesti varastettiin autosta. Lähetys vietiin perjantaina Naantalin Postin toimipaikan lastausalueelta. Ohikulkija löysi paketin Hesburgerin parkkipaikan läheltä.

Nyt selvitetään ovatko auton ovet olleet lukittuina, todennäköisesti ei. Hannu Riihimäki

– Hyvin harvinainen tapaus. Ei omalla uralla ole tullut vastaavaa, että auton tiloista olisi anastettu, kertoo Postin aluepäällikkö Hannu Riihimäki.

Posti tutkii tapauksen sisäisesti. Myös poliisi tutkii tapausta. Posti on tehnyt asiasta rikosilmoituksen.

Paketti tarttui mukaan vain koon vuoksi?

Riihimäen mukaan kahden kuljettajan kanssa on keskusteltu tapahtuneesta. Toinen kuljettajista on kertonut nähneensä alueella juoksevan henkilön lastauksen aikana. Riihimäki uskoo, että paketti vietiin, kun kuljettajat poistuivat noutamaan rullakkoa suljetun oven takaa.

– Kyseessä on ollut lastaustilanne. Kuljettaja on lastannut autoon postia. Hakenut vähän lisää tavaraa ja ollut muutaman hetken poissa auton vierestä. Ajoneuvo on ollut muutaman hetken vartioimatta, hyvin pikainen tapahtuma on ollut kyseessä, Riihimäki kertoo.

Riihimäki uskoo, että pakettia, joka sisälsi yo-vastauksia, varastettiin vain kokonsa eikä sisältönsä vuoksi.

– Uskon, että se tarttui mukaan, koska kyseessä oli iso paketti ja ehkä ajateltiin, että se sisältää jotain arvokasta.

Riihimäen mukaan Postilla on tarkka ohjeistus siitä, että auto on lukittava aina, kun kuljettaja poistuu auton välittömästä läheisyydestä.

– Nyt selvitetään ovatko auton ovet olleet lukittuina, todennäköisesti eivät.

Riihimäen mukaan Postin käytäntöjä tullaan tapauksen myötä tarkastamaan entistä tarkemmin. Hän toivoo, että vastaavaa ei pääse enää käymään.

Lautakunta: Ainutkertainen tapaus

Myös Ylioppilaslautakunnan pääsihteerin Kaisa Vähähyypän mukaan tapaus on ainutkertainen. Lautakunta ei kuitenkaan aio ryhtyä toimiin.

– Meidän tietojemme mukaan rehtori on toimittanut lähetyksen asianmukaisesti postiin. Kun nyt on tarkistettu, että kaikki paperit ovat tallessa, meidän kiinnostuksen kohteemme ovat ne suoritukset. Seuraamme kuitenkin tapausta erittäin tarkasti, Vähähyyppä toteaa.

Jos paperit eivät olisi saapuneet lautakuntaan, olisi pitänyt turvautua etsintöjen lisäksi opettajien alustavaan arvosteluun.

– Harvoin mikään katoaa lopullisesti. On olemassa erilaisia varajärjestelmiä, kuten opettajien valmistava arvostelu, mutta onneksi niihin ei tarvinnut turvautua, Vähähyyppä sanoo.

Hänen mukaansa oppilaiden oikeusturva ei vaarantunut, koska paperit löytyivät riittävän nopeasti ja opettaja oli ehtinyt ne jo arvostella.

– Asia ei mennyt viikonlopun yli, joka olisi saattanut olla riski. Moni asia myös onnistui, mutta eihän näin saisi tapahtua.

Juttua muokattu kello 11:55: Tarkennettu tietoja kuljettajien kertomusten perusteella.